Neuvoston 22 päivänä joulukuuta 1995 vahvistama YHTEINEN KANTA (EY) N:o 7/96 Euroopan parlamentin ja neuvoston direktiivin 96/. . ./EY antamiseksi luontaisten kivennäisvesien hyödyntämistä ja markkinoille saattamista koskevan jäsenvaltioiden lainsäädännön lähentämisestä annetun direktiivin 80/777/ETY muuttamisesta (96/C 59/04)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 100 a artiklan,

ottavat huomioon komission ehdotuksen(1),

ottavat huomioon talous- ja sosiaalikomitean lausunnon(2),

toimivat perustamissopimuksen 189 b artiklassa määrättyä menettelyä noudattaen(3),

sekä katsovat, että

direktiivillä 80/777/ETY(4) on yhdenmukaistettu jäsenvaltioiden lainsäädäntöä, joka koskee luontaisten kivennäisvesien hyödyntämistä ja markkinoille saattamista,

kaikkien luontaisia kivennäisvesiä koskevien säännösten ensisijaisena tarkoituksena tulisi olla kuluttajien terveyden suojeleminen, kuluttajien harhaanjohtamisen estäminen ja rehellisen kaupankäynnin varmistaminen,

on suotavaa muuttaa direktiiviä 80/777/ETY vuoden 1980 jälkeisen teknisen ja tieteellisen edistymisen huomioon ottamiseksi; on myös suotavaa yhtenäistää tämän direktiivin säännökset yhteisön muun elintarvikkeita koskevan lainsäädännön kanssa,

on tarpeen hallinnollisten menettelyjen yksinkertaistamiseksi pidentää kolmansista maista peräisin oleville kivennäisvesille annettavan tunnustamisen kestoa,

on tarpeen selventää, millä edellytyksillä otsonilla rikastetun ilman käyttö voidaan sallia pysymättömien ainesosien erottamiseen luontaisista kivennäisvesistä sellaisilla ehdoilla, joilla varmistetaan, ettei veden koostumus muutu sen olennaisten ainesosien osalta,

kivennäisveden analyyttistä koostumusta koskevan maininnan sisällyttäminen merkintöihin olisi kuluttajien tiedonsaannin vuoksi tehtävä pakolliseksi,

on tarpeen antaa eräitä säännöksiä lähdevesistä,

kivennäisvesien sisämarkkinoiden moitteettoman toiminnan varmistamiseksi on suositeltavaa ottaa käyttöön menettely, joka mahdollistaa jäsenvaltioiden keskeiset yhteensovitetut toimet sellaisissa kiireellisissä tilanteissa, jotka voivat olla vaaraksi yleiselle terveydelle,

olisi säädettävä menettely, jonka mukaisesti annetaan tiettyjä yksityiskohtaisia luontaisia kivennäisvesiä ja erityisesti eräiden niiden sisältämien aineosien enimmäismääriä koskevia säännöksiä; olisi myös annettava määräyksiä tiettyjen aineosien korkeiden pitoisuuksien merkitsemisestä etiketteihin sekä määritellä analyysimenetelmiä, toteamisrajat mukaan lukien, joilla voidaan tarkistaa luontaisten mineraalivesien saasteettomuus, sekä näytteenotto- ja analyysimenetelmiä, joilla voidaan tarkistaa luontaisten kivennäisvesien mikrobiologiset ominaisuudet, ja

luontaisia kivennäisvesiä koskevat päätökset, joilla todennäköisesti on vaikutusta kansanterveyteen, olisi tehtävä elintarvikealan tiedekomitean annettua lausuntonsa asiasta,

OVAT ANTANEET TÄMÄN DIREKTIIVIN:

1 artikla

Muutetaan direktiiviä 80/777/ETY seuraavasti:

1) Korvataan 1 artiklan 2 kohdan 3 alakohta seuraavasti:

'Toisessa alakohdassa tarkoitetun varmennuksen voimassaoloaika ei saa olla viittä vuotta pidempi. Ensimmäisessä alakohdassa tarkoitettua tunnustamismenettelyä ei tarvitse toistaa, jos varmennus uusitaan mainitun ajan kuluessa.'

2) Korvataan 4 artikla seuraavasti:

'4 artikla

1. Luontaista kivennäisvettä sellaisena kuin se ottopaikassa esiintyy, ei saa käsitellä muulla tavoin kuin:

a) erottamalla pysymättömät ainesosat, kuten rauta- ja rikkiyhdisteet, suodattamalla tai dekantoimalla, mahdollisesti ilmastamisen jälkeen, jos tämä käsittely ei aiheuta muutoksia veden koostumukseen sen olennaisten, ominaisuuksia antavien ainesosien osalta,

b) erottamalla rauta-, mangaani- ja rikkiyhdisteet sekä arsenikki tietyistä luontaisista kivennäisvesistä otsonilla rikastetulla ilmalla tapahtuvalla käsittelyllä, jos tällainen käsittely ei aiheuta muutoksia veden koostumukseen sen olennaisten, ominaisuuksia antavien ainesosien osalta ja jos:

- käsittely on 12 artiklassa määrätyn menettelyn mukaisesti säädettävien käytön ehtojen mukainen ja komission päätöksellä 95/273/EY(*) perustettua elintarvikealan tiedekomiteaa on kuultu asiassa,

- käsittelystä ilmoitetaan toimivaltaisille viranomaisille, jotka erityisesti valvovat sitä;

c) erottamalla muut kuin a ja b kohdassa määritellyt haitalliset ainesosat, jos tällainen käsittely ei aiheuta muutoksia veden koostumukseen sen olennaisten, ominaisuuksia antavien aineosien osalta ja jos:

- käsittely on 12 artiklassa määrätyn menettelyn mukaisesti säädettävien käytön ehtojen mukainen ja elintarvikealan tiedekomiteaa on kuultu asiassa,

- käsittelystä ilmoitetaan toimivaltaisille viranomaisille, jotka erityisesti valvovat sitä;

d) poistamalla vapaa hiilidioksidi kokonaan tai osittain pelkästään fysikaalisilla menetelmillä.

2. Luontaiseen kivennäisveteen sellaisena kuin se ottopaikassa esiintyy ei saa lisätä tai uudelleen lisätä muuta kuin hiilidioksidia liitteessä I olevan III jakson ehtojen mukaisesti.

3. Erityisesti on kiellettävä mitä hyvänsä keinoja käyttämällä tapahtuva desinfektiokäsittely ja, 2 kohtaa lukuun ottamatta, bakteriostaattisten aineiden lisääminen sekä muu käsittely, joka todennäköisesti muuttaisi luontaisten kivennäisvesien elävien pesäkkeiden lukumäärää.

4. Mitä 1 kohdassa säädetään, ei ole esteenä luontaisten kivennäisvesien käytölle virvoitusjuomien valmistuksessa.

(*) EYVL N:o L 167, 18.7.1995, s. 22'

3) Korvataan 7 artiklan 2 kohta seuraavasti:

'2. Luontaisten kivennäisvesien merkinnöissä on oltava pakollisina seuraavat maininnat:

a) analyyttistä koostumusta koskeva maininta, jossa esitetään sen luonteenomaiset ainesosat,

b) käytetyn lähteen sijainti ja nimi,

c) tiedot kaikista 4 artiklan 1 kohdan b ja c alakohdassa tarkoitetuista käsittelyistä.

2a. Sellaisten yhteisön säännösten puuttuessa, jotka koskevat tietojen antamista 2 kohdan c alakohdassa tarkoitetuista käsittelyistä, jäsenvaltiot voivat pitää voimassa kansalliset määräykset.'

4) Poistetaan 7 artiklan 3 kohta.

5) Lisätään 9 artiklaan kohdat seuraavasti:

'4a. Nimitys 'lähdevesi' varataan sellaiselle luonnontilaisena ihmisten kulutettavaksi tarkoitetulle vedelle, joka pullotetaan lähteellään ja joka täyttää seuraavat ehdot:

- liitteen II 2 ja 3 kohdan hyödyntämistä koskevat edellytykset,

- 5 artiklassa säädetyt mikrobiologiset vaatimukset,

- 7 artiklan 2 kohdan b ja c alakohdassa ja 8 artiklassa säädetyt merkitsemistä koskevat vaatimukset,

- sitä ei ole käsitelty muulla kuin 4 artiklassa tarkoitetulla tavalla. Muihin käsittelyihin voidaan antaa lupa 12 artiklassa määrätyn menettelyn mukaisesti.

Lisäksi lähdeveden on oltava juomaveden laadusta 15 päivänä heinäkuuta 1980 annetun neuvoston direktiivin 80/778/ETY(*) säännösten mukaista.

4b. Sellaisten yhteisön säännösten puuttuessa, jotka koskevat 9 artiklan 4 a kohdan neljännessä luetelmakohdassa viitattua lähdeveden käsittelyä, jäsenvaltiot voivat pitää voimassa kansalliset käsittelyä koskevat määräykset.

(*) EYVL N:o L 229, 30.8.1980, s. 11, direktiivi sellaisena kuin se on viimeksi muutettuna vuoden 1994 liittymisasiakirjalla'

6) Poistetaan 10 artiklan 2 kohta.

7) Lisätään seuraava artikla:

'10 a artikla

1. Kun jäsenvaltiolla on yksityiskohtaiset perusteet katsoa, että jokin luontainen kivennäisvesi ei ole tämän direktiivin säännösten mukainen tai että se vaarantaa kansanterveyttä siitä huolimatta, että se on vapaasti kaupan yhdessä tai useammassa jäsenvaltiossa, kyseinen jäsenvaltio saa väliaikaisesti rajoittaa tai kieltää tilapäisesti tämän tuotteen kaupan alueellaan. Sen on välittömästi ilmoitettava asiasta sekä päätöksensä perusteista komissiolle ja muille jäsenvaltioille.

2. Jäsenvaltion, joka on antanut tunnustamisen kyseiselle vedelle, on toisen jäsenvaltion tai komission pyynnöstä toimitettava kaikki asiaan vaikuttavat tiedot veden tunnustamisesta, mukaan lukien säännöllisten tarkastusten tulokset.

3. Komissio tutkii pysyvässä elintarvikekomiteassa mahdollisimman pian niitä perusteita, jotka jäsenvaltio 1 kohdan mukaan on tuonut esille, ja antaa tämän jälkeen asiasta lausuntonsa ja toteuttaa tarvittavat toimenpiteet.

4. Mikäli komissio katsoo, että kansanterveyden suojelemiseksi on tarpeen tehdä muutoksia tähän direktiiviin, se panee muutosten hyväksymiseksi vireille 12 artiklassa määrätyn menettelyn. Varotoimet käyttöön ottanut jäsenvaltio pitää ne voimassa, kunnes muutokset on hyväksytty.'

8) Korvataan 11 artikla seuraavasti:

'11 artikla

1. Seuraavat säännökset ja määräykset annetaan 12 artiklassa määrätyn menettelyn mukaisesti:

- luontaisten kivennäisvesien aineosien pitoisuuksien rajat,

- kaikki tarvittavat määräykset tiettyjen aineosien korkeiden pitoisuuksien mainitsemiseksi merkinnöissä,

- 4 artiklan 1 b kohdassa tarkoitetut ehdot otsonilla rikastetun ilman käytölle,

- 7 artiklan 2 kohdan c alakohdassa tarkoitettuja käsittelyjä koskevat tiedot.

2. Seuraavat säännökset ja määräykset voidaan antaa 12 artiklassa määrätyn menettelyn mukaisesti:

- analyysimenetelmät, mukaan lukien toteamisrajat, sen määrittämiseksi, ettei luontainen kivennäisvesi ole saastunutta,

- tarvittavat näytteenotto- ja analyysimenetelmät luontaisten kivennäisvesien mikrobiologisten ominaisuuksien tarkistamiseksi.'

9) Lisätään seuraava artikla:

'11 a artikla

Komissio tekee kaikki päätökset, joilla on todennäköisesti vaikutusta kansanterveyteen, kuultuaan elintarvikealan tiedekomiteaa.'

2 artikla

Jäsenvaltioiden on tarvittaessa muutettava lakejaan, säännöksiään ja hallinnollisia määräyksiään siten, että:

- ne sallivat viimeistään . . .(5) tämän direktiivin mukaisilla tuotteilla käytävän kaupan,

- kieltävät viimeistään . . .(6) tämän direktiivin vastaisilla tuotteilla käytävän kaupan. Kauppa sellaisilla tämän direktiivin vastaisilla tuotteilla, jotka on ennen mainittua päivää saatettu markkinoille tai varustettu merkinnöillä, saa kuitenkin jatkua, kunnes varastot on käytetty loppuun.

Jäsenvaltioiden on viipymättä ilmoitettava näistä toimenpiteistä komissiolle.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä . . .

Euroopan parlamentin puolesta

Puhemies

Neuvoston puolesta

Puheenjohtaja

(1) EYVL N:o C 314, 11.11.1994, s. 4

(2) EYVL N:o C 110, 2.5.1995, s. 55

(3) Euroopan parlamentin lausunto 11 päivänä lokakuuta 1995 (EYVL N:o C 278, 30.10.1995), neuvoston yhteinen kanta . . . (sitä ei ole vielä julkaistu virallisessa lehdessä) ja Euroopan parlamentin päätös . . . (sitä ei ole vielä julkaistu virallisessa lehdessä).

(4) EYVL N:o L 229, 30.8.1980, s. 1, direktiivi sellaisena kuin se on viimeksi muutettuna vuoden 1985 liittymisasiakirjalla.

(5) 12 kuukauden kuluttua direktiivin antamisesta.

(6) 24 kuukauden kuluttua direktiivin antamisesta.

NEUVOSTON PERUSTELUT

I. JOHDANTO

1. Komissio teki 27 päivänä 1994 perustamissopimuksen 100 a artiklaan perustuvan luontaisten kivennäisvesien hyödyntämistä ja markkinoille saattamista koskevan ehdotuksen(1).

2. Euroopan parlamentti antoi asiasta lausuntonsa ehdotuksen ensimmäisessä käsittelyssä 11 päivänä lokakuuta 1995(2). Talous- ja sosiaalikomitea antoi lausuntonsa 23 päivänä helmikuuta 1995(3).

3. Komissio teki 29 päivänä marraskuuta 1995 muutetun ehdotuksen, jossa oli huomioitu parlamentin lausunto(4).

4. Neuvosto vahvisti 22 päivänä joulukuuta 1995 yhteisen kantansa perustamissopimuksen 189 b artiklan mukaisesti.

II. EHDOTUKSEN TAVOITE

5. Valtion ja hallituksen päämiehet merkitsivät Eurooppa-neuvoston Edinburghissa 11 ja 12 päivänä joulukuuta 1992 pidetyssä kokouksessa muistiin komission aikomuksen järkeistää tiettyjä direktiivejä niiden säännösten liiallisen yksityiskohtaisuuden vuoksi. Direktiivi 80/777/ETY oli eräs niistä direktiiveistä, joita voitaisiin järkeistää. Ehdotuksen tavoite kohdistuu erityisesti säännöksiin, jotka koskevat:

- luontaisen kivennäisveden koostumusta,

- luontaisten kivennäisvesien käsittelyä otsonilla,

- luontaisten kivennäisvesien merkitsemistä,

- kolmansista maista tuotuja luontaisia kivennäisvesiä,

- nimityksellä "lähdevesi" pullotettua vettä,

- yleisiä säännöksiä.

III. YHTEISEN KANNAN ERITTELY

6. Yhteinen kanta vastaa olennaisilta osiltaan komission muutettua ehdotusta. Tämän vuoksi siinä otetaan huomioon suurin osa, erityisesti ensimmäinen ja neljäs, niistä parlamentin tekemistä tarkistusehdotuksista, jotka komissio oli hyväksynyt; viidennen seitsemännen, kahdeksannen ja yhdeksännen tarkistusehdotuksen neuvosto on periaatteessa hyväksynyt.

Koska ehdotuksessa on suuri määrä yksityiskohtaisia säännöksiä, yhteinen kanta poikkesi komission suostumuksella eräiltä määrätyiltä osiltaan muutetusta ehdotuksesta. Useimmissa tapauksissa nämä olivat tekstin selvennyksiä tai vähäisiä muutoksia, jotka ovat muutetun ehdotuksen yleisten suuntaviivojen mukaisia.

7. Neuvosto on erityisesti hyväksynyt ensimmäisen tarkistusehdotuksen, jonka mukaan kolmansista maista tuodun tuotteen varmistuksen voimassaoloaika on enintään viisi vuotta.

8. Neuvosto on yhteisessä kannassaan hyväksynyt myös neljännen tarkistusehdotuksen. Tämä koskee komission neuvostolle esittämää selontekoa ja tarvittaessa ehdotusta tiettyjen veden ainesosien myrkyllisyyttä koskevien säännösten (Liite I, II jakso, kohta 1.2.12) soveltamisesta.

9. Neuvosto yhtyy Euroopan parlamentin kahdeksannen tarkistusehdotuksen (komissio on periaatteessa hyväksynyt muutetussa ehdotuksessaan tämän tarkistusehdotuksen) perusajatukseen, joka koskee luontaisten kivennäisvesien erilaisia käsittelyjä (4 artikla). Neuvosto on tiukentanut otsonilla rikastetulla ilmalla tapahtuvan käsittelymenetelmän ja muunlaisten käsittelyjen ehtoja siten, että tällainen käsittely on sallittua vain, kun on ensin kuultu elintarvikealan tiedekomiteaa ja kun kyseisestä käsittelystä on asianmukaisesti ilmoitettu toimivaltaisille viranomaisille, jotka erityisesti valvovat sitä; tämä tapahtuu kuluttajansuojan tason nostamiseksi.

10. Tämä viimeksi mainittu näkökohta on otettu huomioon myös siten, että neuvosto on hyväksynyt Euroopan parlamentin yhdeksänteen tarkistusehdotukseen sisältyvän perusajatuksen, jonka myös komissio on periaatteessa hyväksynyt. Neuvosto on hyväksynyt ehdotuksen tekstiin otettavaksi säännöksen, jonka mukaan etiketissä on oltava tiedot edellä mainituista käsittelyistä.

11. Neuvosto on hyväksynyt myös Euroopan parlamentin seitsemännen tarkistusehdotuksen sisältämän 'lähdevettä' koskevan periaatteen (komissio on periaatteessa hyväksynyt tämän tarkistuksen muutetussa ehdotuksessaan); neuvosto on hyväksynyt, että nämä tuotteet sisällytetään direktiiviin maininnalla, jonka mukaan lähdeveden on oltava ihmisten kulutettavaksi tarkoitetun veden laatua koskevan direktiivin 80/778/ETY vaatimusten mukaista sekä selvennyksellä, jonka mukaan lähdeveden on periaatteessa oltava lähteellään pullotettua.

12. Neuvosto on lopuksi hyväksynyt Euroopan parlamentin viidennen tarkistusehdotuksen tarkoituksen (komissio on periaatteessa hyväksynyt tämän tarkistuksen muutetussa ehdotuksessaan). Neuvosto katsoo, että luontaisten kivennäisvesien ainesosien pitoisuuksien rajoja koskeva 11 artiklan ensimmäinen luetelmakohta tarkoittaa samaa asiaa kuin tämä tarkistusehdotus.

13. Neuvosto ei ole voinut hyväksyä Euroopan parlamentin kuudetta tarkistusehdotusta (jota ei myöskään komissio ole hyväksynyt), koska sen mielestä luontaista kivennäisvettä myydään luonnontilaisena ja ainoastaan kuluttajille, jos toimivaltaiset viranomaiset ovat sen hyväksyneet ja tutkineet. Tämän mukaisesti direktiivissä 80/778/ETY myrkyllisille aineille asetettuja rajoja ei tulisi ilman muuta soveltaa kivennäisvesiin. Luontaiset kivennäisvedet on direktiivillä 80/778/ETY selvästi suljettu sen soveltamisalan ulkopuolelle.

14. Neuvosto katsoo, että se on kokonaisratkaisua etsiessään löytänyt tasapainoisen sovittelutuloksen hyvin erilaisten kantojen välillä ja että se on samalla ottanut huomioon tärkeimmät Euroopan parlamentin tarkistusehdotukset.

(1) EYVL N:o C 314, 11.11.1994, s. 4.

(2) EYVL N:o C 287, 30.10.1995.

(3) EYVL N:o C 110, 2.5.1995, s. 55.

(4) EYVL N:o C 33, 6.2.1996, s. 15.